## El Consell aprova l’execució d’obres de reconstrucció d’infraestructures essencials a Torrent, Picassent, Godelleta, Calles, Bugarra i Alcàsser

*** Són els primers municipis que han cedit l’exercici de competències d’infraestructures a la Generalitat amb l’objectiu de poder començar les obres com més prompte millor
* La Generalitat assumirà competències d’infraestructures de 25 municipis afectats per a dur a terme 48 actuacions d’emergència**

El Consell ha acordat l’execució d’una sèrie d’obres per a la reconstrucció d’infraestructures essencials en diverses localitats de la Comunitat Valenciana afectades per les inundacions. Els municipis de Torrent, Picassent, Godelleta, Calles, Bugarra i Alcàsser han sigut els primers a transferir l’exercici de competències d’estes infraestructures a la Generalitat, la qual cosa permetrà l’inici immediat dels treballs.

La Conselleria de Medi Ambient, Infraestructures i Territori s’encarregarà d’executar estos treballs de reconstrucció en les localitats afectades, a on ja han començat les inspeccions i les labors preliminars per a restaurar carreteres, ponts i passarel·les d’àmbit municipal.

Entre les obres aprovades este dimarts es troba la restauració de la passarel·la d’accés al Col·legi Públic Juan XXIII i la passarel·la per a vianants al carrer Perellonet, situades en el municipi de Torrent.

Així mateix, s’ha aprovat l’execució dels treballs en la carretera CV-4140, específicament del pont de l’Omet, així com en el pont Sabater sobre el barranc de Ninyerola, tots dos en el municipi de Picassent.

A Godelleta s’abordarà la reconstrucció del pas sobre el barranc del Murtal, tant al carrer Torrent com al carrer Lugo. Estes obres són necessàries per a restablir el trànsit normal i garantir la seguretat de les persones usuàries d’estes vies.

El Consell també ha aprovat l’execució de les labors de rehabilitació necessàries per a la passarel·la per a vianants que dona accés al col·legi i al centre de salut a Calles.

Un altre dels projectes acordats és la reconstrucció del pont Tejería en el municipi de Bugarra, que millorarà les condicions de trànsit i la seguretat en esta via tan important per al municipi.

Finalment, s’han programat les obres per a la reparació de les passarel·les per a vianants i ciclistes sobre el barranc de Picassent, així com el pont del camí de Torrent, que permet l’accés al parc industrial El Pla a Alcàsser.

**Pla de recuperació**

Estes obres aprovades pel Consell s’emmarquen en el pla de recuperació de carreteres, ponts i passarel·les locals de la Generalitat, acordat per la Conselleria de Medi Ambient, Infraestructures i Territori amb el Ministeri de Transports i Mobilitat Sostenible.

Segons este acord, correspon a la Generalitat la recuperació d’infraestructures dels municipis d’Albal, Alcàsser, Aldaia, Bugarra, Calles, Cheste, Chera, Chiva, Gestalgar, Godelleta, Loriguilla, Macastre, Massanassa Montserrat, Pedralba, Picassent, Requena, Siete Aguas, Sinarcas, Sot de Chera i Torrent. Per la seua banda, el Govern durà a terme actuacions en els municipis d’Aldaia, Alfafar, Almussafes, Manises, Paiporta, Picanya, Real, Riba-roja i Xirivella.

En els municipis d’Algemesí, Beniparrell, Buñol i Catarroja part de les obres les escometrà l’Administració autonòmica i part l’estatal i, per això, tan sols s’assumirà l’exercici de competències en determinades infraestructures.

Fecha: 26/11/2024